社日陪祀渚宫退作長句呈聖鄰屯田
作者：劉摰
朝代：宋

paragraphs: 楚鄉地薄氣不密，寒燠開閉無春冬。
盛陽不効二月尾，日夜霰雪雨以風。
社壇汙潦害展祀，奠獻蕝席移渚宫。
層臺大廈禮少變，餼羊不去精享通。
須臾巳事雲解駮，象緯落落天曈曨。
起憑危欗久顧望，肅然羽翼開愁胸。
恍疑身世此何地，蓬瀛岌岌三山宫。
平湖無波萬籟息，但見橋影僵雙虹。
豈無林花與嘉木，蕩搖摧折今一空。
枝頭尖纖卷寒綠，水面狼藉浮殘紅。
荆州獨此號勝地，經年未始來其中。
夤緣陪祀幸一至，豈期端值青春窮。
嗟吾老去少懽緒，況乃人事多怱怱。
與君卻作避暑約，解衣岸幘看雲峰。
攜壺挾策無不可，此樂豈特春游同。